Τανταχίρο Νομούρα

Ο **Τανταχίρο Νομούρα** (1974) είναι Ιάπωνας βετεράνος πρωταθλητής του τζούντο, από τους καλύτερους όλων των εποχών στο άθλημα, ο οποίος είναι και ο μόνος τζουντόκα που έχει κερδίσει τρία συνεχόμενα χρυσά Ολυμπιακά μετάλλια στην ελαφριά κατηγορία (-60 kg).

## Βιογραφία
Γεννήθηκε μέσα σε μια οικογένεια τζουντόκα, ο παππούς του ήταν τοπικός δάσκαλος τζούντο, ενώ ο πατέρας του ήταν προπονητής του πρωταθλητή Σίντζι Χοσοκάβα, ο οποίος κατέκτησε χρυσό μετάλλιο στους θερινούς Ολυμπιακούς Αγώνες του 1984. Ο θείος του Νομούρα, Τογιοκάζου Νομούρα, ήταν επίσης χρυσός ολυμπιονίκης στους θερινούς Ολυμπιακούς Αγώνες του 1972 στην κατηγορία (–70 kg).

Ο Νομούρα άρχισε να μαθαίνει τζούντο από τον παππού του σε ηλικία έξι ετών. Κατά τη διάρκεια του γυμνασίου και του λυκείου σημείωσε επιτυχίες σε αρκετούς τοπικούς και εθνικούς αγώνες και το 1993 εισήχθη στο Πανεπιστήμιο Tenri. Τον Απρίλιο του 1996 κέρδισε το Πρωτάθλημα Προεπιλογής Ολυμπιακών στην Ιαπωνία στην κατηγορία βάρους του, εξασφαλίζοντας θέση στην ιαπωνική ολυμπιακή ομάδα για τους Θερινούς Ολυμπιακούς Αγώνες του 1996 που διεξήχθησαν στην Ατλάντα των Ηνωμένων Πολιτειών. Αν και εκείνη την περίοδο ήταν άγνωστος σε παγκόσμιο επίπεδο, κατέκτησε το πρώτο του ολυμπιακό χρυσό μετάλλιο στις 26 Ιουλίου 1996, νικώντας τον Ιταλό Girolamo Giovinazzo με τεχνική *seoi nage*.

Ο Νομούρα κατέκτησε ξανά το Πρωτάθλημα Προεπιλογής Ολυμπιακών το 1997 και κέρδισε χρυσό μετάλλιο στο Παγκόσμιο Πρωτάθλημα Τζούντο του 1997 στο Παρίσι, εδραιώνοντας τη θέση του ως κορυφαίου αθλητή στην κατηγορία του. Αφού κατέκτησε το ίδιο πρωτάθλημα για τρίτη συνεχόμενη χρονιά το 1998, τραυματίστηκε στο αριστερό γόνατο στον ημιτελικό του Κυπέλλου Jigoro Kano στις 9 Ιανουαρίου 1999 και αναγκάστηκε να αποσυρθεί από τον αγώνα. Δεν συμμετείχε σε αγώνες για το υπόλοιπο της χρονιάς, προκειμένου να αποθεραπευτεί.

Ο Νομούρα επέστρεψε στους αγώνες στο Πρωτάθλημα Προεπιλογής Ολυμπιακών το 2000, κερδίζοντας τη διοργάνωση για τρίτη φορά και εξασφαλίζοντας τη δεύτερη συμμετοχή του στους Ολυμπιακούς Αγώνες. Στις 16 Σεπτεμβρίου 2000 έγινε ο πρώτος αθλητής στην κατηγορία –60 kg που κατέκτησε διαδοχικά ολυμπιακά χρυσά μετάλλια, νικώντας τον Jung Bu-Kyung από τη Νότια Κορέα με τεχνική *sumi otoshi* μόλις 14 δευτερόλεπτα από την έναρξη του αγώνα.

Το 2001, ο Νομούρα παντρεύτηκε το πρώην μοντέλο Γιόκο Σακάι. Κατά τη διάρκεια αυτής της περιόδου, ο Νομούρα διέκοψε προσωρινά την ενασχόλησή του με το τζούντο για να σπουδάσει στο εξωτερικό στο Σαν Φρανσίσκο. 

Τον Απρίλιο του 2003 κέρδισε το Πρωτάθλημα Προεπιλογής Ολυμπιακών στο τζούντο για πρώτη φορά μετά από τρία χρόνια, εξασφαλίζοντας τη συμμετοχή του στο Παγκόσμιο Πρωτάθλημα Τζούντο του 2003, όπου κατέλαβε την τρίτη θέση, ένα αποτέλεσμα που θεωρήθηκε απογοητευτικό. Τον Απρίλιο του 2004 κατέκτησε το εθνικό πρωτάθλημα της Ιαπωνίας για δεύτερη συνεχόμενη χρονιά (πέμπτη συνολική νίκη), γεγονός που του επέτρεψε να διεκδικήσει ένα ολυμπιακό χρυσό μετάλλιο το 2004 στην Αθήνα. Στις 14 Αυγούστου 2004 πέτυχε αυτή την άνευ προηγουμένου διάκριση νικώντας τον Nestor Khergiani από τη Γεωργία, με χρυσό μετάλλιο για 3η φορά. Παράλληλα, αυτό ήταν και το 100ό χρυσό μετάλλιο που κατέκτησε η Ιαπωνία στους Θερινούς Ολυμπιακούς Αγώνες.

Ο Νομούρα δεν συμμετείχε σε αγώνες τζούντο μετά τον ολυμπιακό τελικό του 2004, όμως στις 10 Ιανουαρίου 2006 ανακοίνωσε την πρόθεσή του να διεκδικήσει ένα τέταρτο συνεχόμενο χρυσό μετάλλιο στους Θερινούς Ολυμπιακούς Αγώνες του 2008 στο Πεκίνο. 

Επέστρεψε στους αγώνες με νίκη σε διεθνές τουρνουά που διεξήχθη στην Τσεχική Δημοκρατία και το 2007 κατέκτησε για έκτη φορά το Πρωτάθλημα Προεπιλογής Ολυμπιακών στο τζούντο. Ωστόσο, το 2008 ο Νομούρα απέτυχε να προκριθεί στους Ολυμπιακούς Αγώνες του 2008 όταν, στις 5 Απριλίου, ηττήθηκε από τον Daisuke Asano στον ημιτελικό της κατηγορίας –60 kg στο Εθνικό Τουρνουά,

Στις 25 Απριλίου υποβλήθηκε σε χειρουργική επέμβαση στο γόνατο, και ο τραυματισμός αυτός συνέβαλε στον απροσδόκητο αποκλεισμό του από την προκριματική διοργάνωση για τους Ολυμπιακούς Αγώνες.

Μετά την τελική ανάρρωση του, ανακοίνωσε ότι θα συνεχίσει την καριέρα του και ότι σκόπευε να προκριθεί για τους Ολυμπιακούς Αγώνες του καλοκαιριού 2012 στο Λονδίνο. Τελικά αυτό δεν έγινε, και ανακοίνωσε την οριστική αποχώρησή του από το τζούντο τον Αύγουστο του 2015. 

## Παραπομπές


Κατηγορία:Ολυμπιονίκες του τζούντο